POVZETEK RAZPISA ZA VPIS V SREDNJE ŠOLE 2023/2024

# VRSTE PROGRAMOV IN SPLOŠNI TER POSEBNI POGOJI ZA VPIS

Učenci se po zaključeni osnovni šoli lahko vpišejo v:

### Programi nižjega poklicnega izobraževanja

V programe se lahko vpiše kdor je izpolnil osnovnošolsko obveznost in hkrati uspešno končal najmanj sedmi razred osnovne šole (program devetletke) ali kdor je zaključil osnovno šolo po prilagojenem programu z nižjim izobrazbenim standardom. Ti programi trajajo **dve leti**. Ob koncu izobraževanja dijaki opravljajo **zaključni izpit**.

### Programi srednjega poklicnega izobraževanja

V programe se lahko vpiše, kdor je uspešno zaključil osnovno šolo ali program nižjega poklicnega izobraževanja, hkrati pa izpolnjuje druge pogoje navedene za posamezen program (Rudarstvo – psihofizična sposobnost). Ti programi trajajo **tri leta**. Ob koncu izobraževanja dijaki opravljajo **zaključni izpit**. Izobraževanje lahko nadaljujejo **po programih srednjega poklicno-tehniškega izobraževanja**. Vpišejo se lahko tudi v **Maturitetni tečaj**.

### Programi srednjega strokovnega oz. tehniškega izobraževanja

V programe se lahko vpiše, kdor je uspešno zaključil osnovno šolo ali program nižjega poklicnega izobraževanja, hkrati pa izpolnjuje druge pogoje navedene za posamezen program:

1. **Rudarstvo** – psihofizična sposobnost
2. **Zobotehnik** – posebna nadarjenost oz. spretnost
3. **Fotografski tehnik** - posebna nadarjenost oz. spretnost
4. **Tehnik oblikovanja** - posebna nadarjenost oz. spretnost

Preizkus likovne nadarjenosti za programe Fotografski tehnik, Tehnik oblikovanja in Umetniška gimnazija, likovna smer, je vsebinsko enak, zato lahko kandidati, ki uspešno opravijo preizkus likovne nadarjenosti enega, drugega ali tretjega programa, kandidirajo za vse tri programe. Potrdilo o opravljenem preizkusu izdajo šole, ki ga izvajajo in velja **samo** za šolo, ki je potrdilo izdala.

Ti programi trajajo **štiri leta**, zaključijo pa se s **poklicno maturo**. Izobraževanje lahko nadaljujejo v študijskih programih za pridobitev višje strokovne, visoke strokovne izobrazbe, z opravljenim izpitom iz **enega od predmetov splošne mature** pa tudi v posameznih študijskih programih za pridobitev univerzitetne izobrazbe.

### Gimnazijski programi

Izobraževanje po programih gimnazije traja **štiri leta**, zaključi pa se s **splošno maturo**. Vsi gimnazijski programi omogočajo pripravo za nadaljnji univerzitetni študij.

**Gimnazija s športnim oddelkom** je različica splošne s poudarkom na usklajevanju športnih in šolskih obveznosti. Povečano je tudi število ur športne vzgoje.

**Klasična gimnazija** je različica splošne z obvezno latinščino in večjim poudarkom na humanističnih predmetih.

**Tehniška gimnazija** poleg splošnih obsega tudi strokovne predmete z različnih področij tehnike, ki si jih dijaki lahko izberejo tudi za splošno maturo.

**Ekonomska gimnazija** omogoča poglabljanje znanja na ekonomskem področju.

**Umetniška gimnazija** omogoča izobraževanje v štirih smereh: Glasbeni, Plesni, Gledališču in filmu ter Likovni.

V gimnazijske programe se lahko vpiše, kdor je uspešno zaključil osnovno šolo. Hkrati pa so potrebni posebni pogoji za vpis v **Umetniško gimnazijo** (razen v smer Gledališče in film; Glasbena smer in Plesna smer – psihofizična sposobnost in posebna nadarjenost oz. spretnost, Likovna smer - posebna nadarjenost oz. spretnost) in **Gimnazijo s športnimi oddelki** (psihofizična spodobnost, športni dosežki).

Dodatni pogoj za vpis v program **Waldorfska gimnazija**: Pred vpisom je obvezen pogovor z učencem in starši.

### Vajeniška oblika

Vajeniška oblika izobraževanja se od obstoječe tako imenovane šolske oblike izobraževanja razlikuje samo v tem, da se večji del izobraževanja izvede pri delodajalcu. V vajeniški obliki izobraževanja se namreč vsaj polovica oziroma 50% izobraževalnega programa izvede kot praktično usposabljanje z delom pri delodajalcih. Prednost vajeniške oblike je, da udeležencu omogoča zgodnejši stik s potencialnim delodajalcem in nabiranje praktičnih izkušenj, ki so pomembne za poklicno kariero, saj večajo možnosti za zaposlitev po končanem izobraževanju. V času izobraževanja ima dijak, ki se bo v programu izobraževal v vajeniški obliki, povsem **enake pravice in obveznosti** kot dijak, ki bo v isti program vpisan v šolski obliki. V primeru omejitve vpisa v izobraževalni program na izbrani šoli, kjer se bo izvajal program tudi v vajeniški obliki, ima pri vpisu kandidat, ki bo v roku predložil vajeniško pogodbo, to je najkasneje do začetka izbirnega postopka (16. 6. 2023), **prednost** pred kandidati, ki se bodo v ta program prijavili v šolski obliki izvedbe izobraževalnega programa.

# Roki za opravljanje preizkusov nadarjenosti oz. spretnosti

Učenci, ki se bodo prijavljali v programe, za katere je potrebno opraviti preizkus nadarjenosti oziroma spretnosti, se za opravljanje preizkusa prijavijo najkasneje do **2. marca 2023** na šolo, na katero se želijo vpisati. Obrazci za prijavo so na voljo na spletnih straneh ministrstva na naslovu: <https://www.gov.si/teme/vpis-v-srednjo-solo/>, v rubriki Prijavnice. Potrdilo o opravljenem preizkusu nadarjenosti velja samo na šoli, ki je potrdilo izdala in kjer je kandidat opravljal preizkus.

Do navedenega roka morajo oddati prijave za opravljanje preizkusa tudi učenci, ki bodo prijavo o vpisu oddali na šolo oz. program, za katerega ni potrebno opraviti preizkusa, a obstaja možnost, da jo bodo v prenosnem roku (do 24. aprila 2023) prenesli na šolo oz. za program, za katerega se to zahteva, ali le-tega navedli kot izbiro v morebitnem 2. krogu izbirnega postopka.

Šole bodo kandidatom, ki bodo uspešno opravili preizkus, najkasneje do 27. marca 2023 o tem izdale potrdilo.

# Roki za oddajo dokazil o športnih dosežkih

Učenci, ki se bodo prijavljali v programa **Gimnazija (športni oddelek) in Ekonomska gimnazija (športni oddelek)**, morajo biti registrirani športniki/športnice, kar je razvidno iz uradne Evidence registriranih in kategoriziranih športnikov, ter šoli, ki izvaja ta dva programa, najkasneje do **2. marca 2023** predložiti:

* zdravniško potrdilo osebnega zdravnika, ali zdravnika specialista medicine dela in športa, ali potrdilo o rednem preventivnem pregledu kandidata v zadnjem letu in
* potrdilo nacionalne panožne športne zveze (izjava trenerja in podatki o doseženih rezultatih v zadnjih dveh letih).

Vsi posebni obrazci so na voljo na spletnih straneh ministrstva na naslovu: <https://www.gov.si/teme/vpis-v-srednjo-solo/>, v rubriki Prijavnice.

Do navedenega roka morajo navedena dokazila za vpis v športni oddelek obeh programov oddati tudi tisti učenci in dijaki, ki bodo prijavo sicer oddali na drugo srednjo šolo oz. za drug program, a obstaja možnost, da jo bodo v prenosnem roku (do 24. aprila 2023) prenesli v športni oddelek obeh programov ali le-tega navedli kot izbiro v morebitnem 2. krogu izbirnega postopka.

Šole z razpisanim športnim oddelkom bodo na podlagi dokazil in opravljenih razgovorov s kandidati (o natančnejših razporeditvah bodo kandidati, ki so posredovali navedena dokazila, obveščeni s strani šol) najkasneje do 27. marca 2023 izdale **potrdilo o izpolnjevanju posebnih pogojev**.

# PRIJAVA ZA VPIS IN ROKI

Učenci osnovnih šol oz. kandidati, ki se za vpis v 1. letnik programov nižjega in srednjega poklicnega, srednjega strokovnega oz. tehniškega izobraževanja in gimnazij prijavljajo prvič, morajo izbrani srednji šoli v predpisanih rokih in na predpisanih obrazcih (ter z morebitnimi drugimi dokazili) oddati prijavo za vpis - **prijavnico za vpis najkasneje do 3. aprila 2023**.

Vsak odda samo **eno** izpolnjeno prijavnico, razen učencev in dijakov, ki se želijo poleg izbrane šole oz. programa **vzporedno vpisati tudi v program Umetniška gimnazija, Glasbena in Plesna smer**. Slednji posredujejo prijavnico tudi šoli, v katero se želijo vzporedno vpisati v program Umetniška gimnazija, Glasbena in Plesna smer, ter fotokopijo prijavnice za vpis v izbrano (matično) šolo.

### Dodatni pogoji za vpis

Vsak naj že pred prijavo dobro preveri, ali je treba za vpis v program, ki si ga je izbral, poleg splošnih izpolnjevati tudi **morebitne posebne pogoje in do kdaj je treba predložiti dokazila o njihovem izpolnjevanju.**

Ob prijavi je potrebno predložiti **potrdilo o psihofizičnih sposobnostih**, za vpis v programe, ki to zahtevajo, in **potrdilo o izpolnjevanju posebnih pogojev za vpis v športni oddelek,** če potrdila NI izdala šola, na katero se prijavlja, sicer mu potrdila NI potrebno predložiti.

Ker **potrdilo o opravljenem preizkusu nadarjenosti** velja samo na šoli, ki je potrdilo izdala in kjer je kandidat opravljal preizkus, podatek o opravljenem preizkusu šola, na katero se kandidat prijavlja in kjer je opravljal preizkus, že ima in potrdila NI treba posebej prilagati.

Če se učenci **ne bodo prijavili v tem roku**, se bodo lahko prijavili **do 16. maja 2023**, vendar le na šole oz. za programe, kjer ne bo omejitve vpisa oz. bodo še prosta mesta.

Po končanem prijavnem roku bo ministrstvo, najkasneje **do 7. aprila 2023**, na svojih spletnih straneh (<https://www.gov.si/teme/vpis-v-srednjo-solo/> ) **objavilo informacijo o številu prijav za vpis** (skupaj s številom razpisanih mest) v programe po šolah. Če ne bo dovolj prijavljenih kandidatov, bo srednja šola pred koncem roka za prenos prijav obvestila kandidate, da v šolskem letu 2023/2024 izobraževanja po tem programu ne bo organizirala.

V roku prijavljeni učenci bodo lahko zaradi spremembe namere na podlagi teh informacij ali iz drugih razlogov svojo prijavo dvignili na srednji šoli, na katero so se prvotno prijavili, in jo **do 24. aprila 2023 do 14. ure prenesli na drugo srednjo šolo oz. v drug program**. Vse šole jih bodo, ne glede na število že prejetih prijav, sprejemale do navedenega datuma. Po tem roku prijav ne bo mogoče prenašati brez upravičenih razlogov, dokler postopek za vpis kandidatov na šolah, kjer bo vpis omejen, ne bo končan, tj. do **30. junija 2023**.

## VPIS

Vsi prijavljeni učenci bodo praviloma **med 16. in vključno 21. junijem 2023**, izbranim šolam predložili **dokazila o izpolnjevanju vpisnih pogojev**. O točnih datumih in urah jih bodo obvestile šole.

Učenci, prijavljeni na šole oz. programe **brez omejitve vpisa**, bodo po predložitvi izvirnikov spričeval na vpogled ali kopijah izvirnikov tudi **vpisani**.

Učenci in dijaki, prijavljeni na šole oz. programe **z omejitvijo vpisa**, bodo po predložitvi izvirnikov vseh dokazil na vpogled (spričeval in dokazil o doseženem številu točk iz nacionalnih preizkusov znanja ter potrdil o točkah, doseženih v skladu z merili, ki jih je definirala posamezna šola) ali kopij izvirnikov vseh dokazil sodelovali **v izbirnem postopku**. Učenci in dijaki, ki **bodo izbrani v prvem krogu izbirnega postopka**, bodo **do 21. junija 2023 tudi vpisani**. Učenci in dijaki, ki v prvem krogu **ne bodo izbrani**, bodo na srednjih šolah seznanjeni s **prostimi vpisnimi mesti, na katera bodo lahko kandidirali v drugem krogu izbirnega postopka**. O razvrstitvi na eno od naštetih srednjih šol oziroma programov, ki jih bodo kandidati nanizali na prijavnico za drugi krog izbirnega postopka, bodo obveščeni **29. junija 2023**. Če bodo razvrščeni na šolo, na kateri so oddali prijavnico (torej, bodo razvrščeni na prvotno izbrano šolo), se bodo tam tudi vpisali. Če pa bodo razvrščeni na drugo šolo, bodo svojo prvotno prijavnico in dokumente dvignili ter jih **do 30. junija 2023** odnesli na srednjo šolo, na katero bodo razvrščeni v drugem krogu izbirnega postopka, in se tam tudi vpisali.

Prosta vpisna mesta bodo objavljena na spletnih straneh ministrstva najkasneje 3. julija 2023. Srednje šole bodo sprejemale prijave oz. vpisovale, dokler bodo imele prosta mesta, vendar najdlje **do 31. avgusta 2023**.

## IZBIRNI POSTOPEK – OMEJITEV VPISA

Če bo na šoli število prijavljenih učencev za vpis v posamezni program srednjega izobraževanja tudi po koncu prenosa prijav (24. aprila 2023) večje od razpisanega števila mest v tem programu, bo šola sprejela **sklep o omejitvi vpisa**. O tem bodo učenci in dijaki (s strani šol) **obveščeni najpozneje do 29. maja 2023**. Ministrstvo pa bo sicer na svojih spletnih straneh že **24. maja 2023** objavilo, katere šole bodo (v katerih programih) omejile vpis za šolsko leto 2023/2024.

### PRVI KROG

Na šolah, ki bodo omejile vpis v programe srednjega poklicnega, srednjega strokovnega oz. tehniškega izobraževanja in gimnazij, bo izbira učencev potekala tako, da bodo srednje šole v **prvem krogu** po navedenih merilih izbrale učence za **90 % razpisanih mest**. O rezultatih izbire bodo učenci obveščeni na srednji šoli. Ministrstvo bo **21. junija 2023**  na spletnih straneh objavilo **spodnje meje 1. kroga izbirnega postopka**.

### DRUGI KROG

V 2. krogu izbirnega postopka sodelujejo kandidati, ki se po 1. krogu izbirnega postopka **niso uvrstili na izbrano šolo**, med njimi tudi tisti kandidati, ki morda do 1. kroga izbirnega postopka še **niso izpolnjevali vpisnih pogojev** (niso dokončali osnovne šole zaradi morebitnih popravnih izpitov), vendar so pred začetkom 2. kroga izbirnega postopka pogoj izpolnili (opravili popravne izpite). Slednji bodo kandidirali na **10 % prostih mest na vseh srednjih šolah, ki bodo vpis omejile, in na vsa še prosta mesta na drugih srednjih šolah**.

Na podlagi ponujenih prostih mest se bodo odločili za tiste programe oz. šole, na katere bi se želeli vpisati. Po prioritetnem vrstnem redu bodo lahko našteli **do 10 šol oz. programov**, v katere bi se želeli vpisati, ter svoje namere najkasneje do **23. junija 2023** oddali na srednji šoli, na katero so prijavljeni. O razvrstitvi na eno od naštetih srednjih šol bodo obveščeni **29. junija 2023** na šoli, na katero so oddali svoje namere za 2. krog.